Rīgā **DATUMU SKATĪT DOKUMENTA PARAKSTA LAIKA ZĪMOGĀ**

Nr. **REĢISTRĀCIJAS NUMURU SKATĪT DOKUMENTĀ IEKĻAUTO FAILU NOSAUKUMĀ**

Tieslietu ministrijas

valsts sekretāra vietniecei

tiesību politikas jautājumos

Lailai Medin

Brīvības bulvārī 36

Rīgā, LV-1536

Par viedokļa sniegšanu par likumprojektu

"Grozījumi Finanšu instrumentu tirgus likumā" (VSS - 298)

Cien. L. Medin kundze

Finanšu un kapitāla tirgus komisija (turpmāk – Komisija) ir izskatījusi ar Tieslietu ministrijas 07.04.2021. vēstuli Nr. 1-9.3/377 iesniegto likumprojektu "Grozījumi Finanšu instrumentu tirgus likumā" un tā sākotnējās ietekmes novērtējuma ziņojumu (anotāciju).

Konceptuāli Komisija atbalsta Tieslietu ministrijas izstrādātos Finanšu instrumentu tirgus likuma (turpmāk – FITL) grozījumus, kas paredz to, ka regulējums par akcionāru sapulču sasaukšanu, akcionāru tiesībām iesniegt lēmumprojektus, dalību sapulcē un akcionāru pārstāvju iecelšanu un informācijas par sapulcē pieņemtajiem lēmumiem un akcionāru balsojumu par tiem publiskošanu tiek ietverts Komerclikumā.

Vienlaikus Komisija sniedz sekojošus priekšlikumus:

1. FITL grozījumos 54. panta piektā daļa tiek izteikta šādā redakcijā: "(5) Šā panta otrajā un trešajā daļā noteikto informāciju un paziņojumu par akcionāru sapulces sasaukšanu kapitālsabiedrības valde izplata saskaņā ar šā likuma prasībām.". Ņemot vērā, ka pienākums izplatīt paziņojumu par akcionāru sapulces sasaukšanu nav attiecināms uz kapitālsabiedrībām, kurām regulētajā tirgū iekļauti tikai parāda vērtspapīri, un, kuru pienākums ir tikai sniegt informāciju par obligacionāru sapulcēm, Komisija ierosina:

1.1. precizēt piektās daļas redakciju, attiecinot pienākumu izplatīt paziņojumu par akcionāru sapulces sasaukšanu tikai uz kapitālsabiedrībām, kuru akcijas ir iekļautas regulētajā tirgū; vai arī

1.2. pienākumu izplatīt paziņojumu par akcionāru sapulces sasaukšanu arī Finanšu instrumentu tirgus likuma noteiktajā kārtībā pārnest uz 54. panta otrās daļas 1. punktu, kura esošajā redakcijā daļēji jau tiek prasīts atklāt informāciju, ko satur paziņojums par akcionāru sapulces sasaukšanu (akcionāru sapulces vieta, laiks un darba kārtība).

2. FITL 54. panta sestā daļa tiek papildināta ar otro teikumu. Piedāvātajā redakcijā aiz vārda "pieņemt" lietoto vārdu savienojumu "lēmuma projektu" nepieciešams aizstāt ar vārdu "lēmumu".

Papildus vēlamies skaidrot Komisijas viedokli par informācijas atklāšanu investoriem:

EIROPAS PARLAMENTA UN PADOMES DIREKTĪVA 2004/109/EK (2004. gada 15. decembris) par atklātības prasību saskaņošanu attiecībā uz informāciju par emitentiem, kuru vērtspapīrus atļauts tirgot regulētā tirgū, un par grozījumiem Direktīvā 2001/34/EK, kuras prasības ieviestas FITL, neparedz akcionāru sapulču lēmuma projektu un akcionāru sapulcē pieņemto lēmumu publiskošanu, taču FKTK ieskatā ir lietderīgi, ka Finanšu instrumentu tirgus likumā tiek saglabāta speciālā kārtība par informācijas par paziņojuma par akcionāru sapulces sasaukšanu, lēmumu projektu un sapulcē pieņemto lēmumu publiskošanu oficiālajā regulētās informācijas glabāšanas sistēmā (turpmāk – ORICGS), tādējādi nodrošinot, ka esošajiem akcionāriem un potenciālajiem akcionāriem ORICGS vienkopus ir pieejama arī visa būtiskākā informācija par akcionāru sapulcēm.

Ņemot vērā, ka esošā FITL 54.5 pants nosaka, ka strīdus starp akcionāriem un akciju sabiedrību, kuri saistīti ar lēmumu projektu iesniegšanu un iekļaušanu akcionāru sapulces darba kārtībā, akcionāru pārstāvju iecelšanu, akcionāru vai to pārstāvju piedalīšanos un balsošanu akcionāru sapulcē, risina Komerclikumā noteiktajā kārtībā, Komisija ir nonākusi pie secinājuma, ka līdz ar FITL 54.2, 54.3, un 54.4 panta izslēgšanu no FITL nav nepieciešami grozījumi FITL 148. pantā par sankciju piemērošanu.

Noslēgumā vēlamies vērst uzmanību uz sekojošu Komisijas priekšlikumu - strīdi starp akcionāriem un akciju sabiedrību tiek risināti Komerclikumā noteiktajā kārtībā – tiesvedības procesā, kas var būt laikietilpīgs process. Attiecībā uz regulētajā tirgū iekļautajām akciju sabiedrībām, lai vienkāršotu un paātrinātu strīdu izskatīšanu, Komisija apsvērtu iespēju uzņemties strīdu mediāciju sākotnējā stadijā. Ievērojot minēto, Komisija aicina sniegt Tieslietu ministrijas viedokli par šādu iespējamo Komisijas lomu un tās īstenošanai nepieciešamajiem tiesību aktu grozījumiem.

Neskaidrību vai jautājumu gadījumā saistībā ar šajā vēstulē minēto varat sazināties ar Finanšu instrumentu tirgus uzraudzības departamenta galvenajiem uzraudzības ekspertiem Sandi Anderšmitu, tel. 67774862, e-pasts: sandis.andersmits@fktk.lv, vai Ilzi Tīmani, tel. 67774858, e-pasts: ilze.timane@fktk.lv.

Ar cieņu

**ŠIS DOKUMENTS IR ELEKTRONISKI PARAKSTĪTS AR**

**DROŠU ELEKTRONISKO PARAKSTU UN SATUR LAIKA ZĪMOGU**

Kristaps Soms

Finanšu instrumentu tirgus

uzraudzības departamenta

direktors

Sandis Anderšmits

6777 4862

sandis.andersmits@fktk.lv